Հովհաննես Գաբուզյան

Հովհաննես Եղիազարի Գաբուզյան (ծնվ.՝ 1995, մայիսի 19), հայ շախմատիստ, գրոսմայստեր (2012)։ Հայաստանի 2017 և 2021 թվականների չեմպիոն։

Շախմատիստի կարիերա 
Հայաստանը բազմիցս ներկայացրել է տարբեր տարիքային խմբերի աշխարհի ու Եվրոպայի առաջնություններում՝ շահելով չորս արծաթե մեդալ.
 2011՝ Ալբենա, մինչև 16 տարեկանների Եվրոպայի առաջնություն
 2012՝ Պրահա, մինչև 18 տարեկանների Եվրոպայի առաջնություն
 2012՝ Մարիբոր, մինչև 18 տարեկանների աշխարհի առաջնություն
 2013՝ Բուդվա, մինչև 18 տարեկանների Եվրոպայի առաջնություն

Երկու անգամ Հայաստանի հավաքականի կազմում մասնակցել է մինչև 16 տարեկանների համաշխարհային օլիմպիադաներին՝ շահելով չորս մեդալ.
 2010՝ ոսկե մեդալներ թիմի հետ և անհատական (3-րդ խաղատախտակի վրա)
 2011՝ արծաթե մեդալ թիմի հետ և բրոնզե մեդալ անհատական պայքարում (2-րդ խաղատախտակի վրա)

Գաբուզյանը բազմիցս մրցանակիր է դարձել նաև Հայաստանի պատանեկան առաջնություններում, այդ թվում՝ երեք անգամ նվաճելով ոսկե մեդալներ.
 2009՝ մինչև 14 տարեկաններ
 2010՝ մինչև 16 տարեկաններ
 2011՝ մինչև 16 տարեկաններ

Գրոսմայստեր դառնալու համար անհրաժեշտ նորմերը լրացրել է 2012 թվականին Պլովդիվում կայացած Եվրոպայի առաջնությունում և Ալբենայում։ 2014 թվականին հաղթող է դարձել Վառնայում կայացած բաց մրցաշարում։

2014 թվականին դարձել է Հայաստանի արագ շախմատի չեմպիոն։
Անհատական վարկանիշի առավելագույն ցուցանիշին հասել է 2014 թվականի հուլիսին (2582)՝ Հայաստանի շախմատիստների մեջ զբաղեցնելով 11-րդ տեղը։

2016 թվականին Հովհաննես Գաբուզյանը դարձավ Աբու Դաբիում կայացած Համաշխարհային համալսարանական 14-րդ խաղերի չեմպիոն (9 հնարավորից 8 միավոր)։

2017 թվականի հունվարին Հովհաննեսը, 9 հնարավորից վաստակելով 5½ միավոր, դարձավ դասական շախմատի Հայաստանի չեմպիոն և համալրեց Հայաստանի հավաքականի կազմը

2021 թվականի փետրվարին Գաբուզյանը կրկնեց իր հաջողությունը՝ դառնալով Հայաստանի կրկնակի չեմպիոն։ Նա 11 հնարավորից վաստակեց 8½ միավոր։

Կրթություն 
Սովորում է Ֆիզիկական կուլտուրայի հայկական պետական ինստիտուտի շախմատի բաժնում։

Վարկանիշի փոփոխության գրաֆիկ

Ծանոթագրություններ

Արտաքին հղումներ 
 Հովհաննես Գաբուզյանի անձնական քարտը ՖԻԴԵ-ի կայքում 
 Հովհաննես Գաբուզյանի պարտիաները 
 Հովհաննես Գաբուզյանի անձնական քարտը 365chess.com կայքում

Հայ գրոսմայստերներ
Հայ շախմատիստներ
1995 ծնունդներ
Մայիսի 19 ծնունդներ
Շախմատի Հայաստանի չեմպիոններ